Invasion! - Who's afraid of the big bad muslim? På dansk: Hvem er bange for den store stygge muslim? Det er titlen på et nyt teaterstykke fra Aalborg Teater's lille eksperimenterende scene Transformator. Formålet med teaterstykket er at skubbe til de fordomme, som vi alle i en eller anden grad bærer rundt på. - Det går ud på at sætte spørgsmålstegn ved vores fordomme og på hvilke konsekvenser de kan få, siger stykkets svenske instruktør Therese Willstedt. Og svenskerens dramatisering af skandinavernes fordomme rammer lige ned i et relevant problem, hvis man spørger stykkets indvandrer-statist. - Det er min hverdag sat op på en scene det her, siger irakisk-fødte Abas Khalaf. Han oplever på egen krop mange af de eksempler som det nye teaterstykke tager fat i. - Jeg oplever tit at folk er overdrevent venlige, og taler meget tydeligt til mig. Det behøver de ikke. Jeg taler faktisk udmærket dansk, fortæller Abas Khalaf. Så den her misforståede venlighed, er faktisk udtryk for deres fordomme? - Ja, lige præcis. Stykket bruger humor og publikumsindragelse som virkemidler til at få budskabet ud. Invasion! - Who's afraid of the big bad muslim? Har premiere på Transformator d. 20. september.

Opsummering:
Ny teaterforestilling på Aalborg Teater vil udfordre de fordomme, vi alle sammen har overfor det fremmede og det nye.